ଭୁବନେଶ୍ୱର, ଫେବ୍ରୁଆରୀ ୨୫(ଲୋକାଲ ୱାୟାର): ବଲାଙ୍ଗିର ଜିଲ୍ଲାର ପାଟଣାଗଡ଼ ପାର୍ସଲ ବୋମା ବିସ୍ଫୋରଣ କାହାଣୀକୁ ନେଇ ନିର୍ମାଣ ହୋଇଥିବା ଚଳଚ୍ଚିତ୍ର 'ପାଟଣାଗଡ଼'ର ପ୍ରଦର୍ଶନ ଉପରେ ବମ୍ବେ ହାଇକୋର୍ଟ ରହିତାଦେଶ ଦେଇଥିବା ଜଣେ ବରିଷ୍ଠ ଆଇନଜୀବୀ ସୂଚନା ଦେଇଛନ୍ତି ।
ଚଳଚ୍ଚିତ୍ରଟିରେ ପାର୍ସଲ ବୋମା ବିସ୍ଫୋରଣ ଅଭିଯୁକ୍ତ ପୁଞ୍ଜିଲାଲ ମେହରଙ୍କ ଚରିତ୍ରକୁ ନକରାତ୍ମକ ଢଙ୍କରେ ପ୍ରଦର୍ଶନ କରାଯାଇଥିବାରୁ ଏବଂ ଏବେ ବି ଏହି ମାମଲା କୋର୍ଟଙ୍କ ବିଚାରାଧୀନ ଥିବାରୁ ଚଳଚ୍ଚିତ୍ର ପ୍ରଦର୍ଶନରେ ରୋକ୍ ଲଗାଇବାକୁ ପୁଞ୍ଜିଲାଲଙ୍କ ପତ୍ନୀ ସୌଦାମିନୀ ମେହେର ଗତ ୨୧ ତାରିଖରେ ବମ୍ବେ ହାଇକୋର୍ଟରେ ଆବେଦନ କରିଥିଲେ ।
ଏହାର ଶୁଣାଣି କରି ବମ୍ବେ ହାଇକୋର୍ଟ ଦୁଇସପ୍ତାହ ମଧ୍ୟରେ ନିଜର ପକ୍ଷ ରଖିବାକୁ ନିର୍ଦ୍ଦେଶ ଦେଇଛନ୍ତି ।
ଫିଲ୍ମର ପ୍ରଯୋଜକ ଶ୍ରୀଧର ମାର୍ଥା, ନିର୍ଦ୍ଦେଶକ ରାଜେଶ ଟଚରିଭର, କ୍ରାଇମବ୍ରାଞ୍ଚ ଆଇଜି ଅରୁଣ ବୋଥ୍ରା, ଅଭିନେତା ଅତୁଲ କୁଲକର୍ଣ୍ଣି, ମନୋଜ ମିଶ୍ର, ସୁନୀତା କ୍ରୀଷ୍ଣନଙ୍କୁ ମଧ୍ୟ ପକ୍ଷ ରଖିବାକୁ କୋର୍ଟ ସମୟ ଦେଇଥିବା କହିଛନ୍ତି ଆଇନଜୀବୀ ତୀର୍ଥ କୁମାର ସାହୁ ।
କଟକ,ଫେବୃଆରୀ ୨୫ (ଲୋକାଲ ୱାୟାର): ହାଇକୋର୍ଟର ବରିଷ୍ଠ ଆଇନଜୀବୀ ତଥା ହାଇକୋର୍ଟ ବାର ଆସୋସିଏସନର ପୂର୍ବତନ ସଭାପତି ବିଶ୍ୱମୋହନ ପଟ୍ଟନାୟକଙ୍କ ସୋମବାର ସଂଧ୍ୟାରେ ୭୫ବର୍ଷ ବୟସରେ ପରଲୋକ ହୋଇଥିବା ତାଙ୍କ ପରିବାର ସଦସ୍ୟ କହିଛନ୍ତି ।
ମୃତ୍ୟୁ ଶଯ୍ୟା ନିକଟରେ ସ୍ତ୍ରୀ ସ୍ନେହଲତା ପରିଜା, ପୁତ୍ର ପ୍ରତ୍ୟୁଷ ପଟ୍ଟନାୟକ ଏବଂ ଝିଅ ସୋନି ପଟ୍ଟନାୟକ ଉପସ୍ଥିତ ଥିଲେ ।
ସ୍ୱର୍ଗତଃ ପଟ୍ଟନାୟକଙ୍କ ନିଜ ଘର ନୟାଗଡରେ।
ତେବେ ସେ କଟକ ଝାଞ୍ଜିରମଙ୍ଗଳାରେ ରହୁଥିଲେ ।
ସେ ପଟ୍ଟନାୟକ ୧୯୭୨ ମସିହାରେ ଜଣେ ଆଇନଜୀବୀ ଭାବେ ଲିଙ୍ଗରାଜ ରଥଙ୍କ ନିକଟରେ ପ୍ରାକ୍ଟିସ ଆରମ୍ଭ କରିଥିଲେ ଓ ୨୦୧୦-୧୧ ମସିହାରେ ହାଇକୋର୍ଟ ବାର ଆସୋସିଏସନର ସଭାପତି ଭାବେ ନିର୍ବାଚିତ ହୋଇଥିଲେ ।
ଭୁବନେଶ୍ୱର, ଫେବ୍ରୁଆରୀ୨୪(ଲୋକାଲ ୱାୟାର): ଧାନମଣ୍ଡିରେ ଧାନ କିଣାରେ ହେଉଥିବା ଅବ୍ୟବସ୍ଥାକୁ ନେଇ ସୋମବାର ବିଧାନସଭାରେ ପ୍ରବଳ ହଟ୍ଟଗୋଳ ହେବାରୁ ବାଚସ୍ପତି ୧୬ ଥର ଗୃହକୁ ମୁଲତବୀ ରଖିବାକୁ ବାଧ୍ୟ ହୋଇଥିଲେ ।
ସରକାର ଖୋଲିଥିବା ମଣ୍ଡିରେ ଧାନ ବିକ୍ରି କରିବାକୁ ଚାଷୀ ହଇରାଣ ହେଉଛନ୍ତି । ଏହି ପ୍ରସଙ୍ଗକୁ ନେଇ ଦିନସାରା ଗୃହରେ ବିରୋଧୀ ବିଜେପି ଓ କଂଗ୍ରେସ ସଦସ୍ୟମାନେ ହଟ୍ଟଗୋଳ କରିଥିଲେ ।
ସରକାର ଚାଷୀଙ୍କ ଧାନ କିଣିବାକୁ ସେମାନେ ଦାବି କରିଥିଲେ । ବିରୋଧୀ ସଦସ୍ୟମାନେ ସରକାରୀ ବିରୋଧୀ ସ୍ଲୋଗାନ ଦେବା ସହ ଗୃହର ମଧ୍ୟଭାଗରେ ହଟ୍ଟଗୋଳ କରିଥିଲେ ।
ବାଧ୍ୟହୋଇ ବାଚସ୍ପତି ଗୃହକୁ ବାରମ୍ବାର ମୁଲତବୀ ରଖିଥିଲେ ।
ପରେ ଧାନକିଣାରେ ହେଉଥିବା ଅବ୍ୟବସ୍ଥା ସମ୍ପର୍କରେ ଆଲୋଚନା କରିବା ସହ ଗୃହର ଅଚଳାବସ୍ଥା ଦୂର କରିବାକୁ ବାଚସ୍ପତି ସର୍ବଦଳୀୟ ବୈଠକ ଡାକିଥିଲେ ।
କିନ୍ତୁ ଏଥିରୁ ବି କିଛି ନିର୍ଯାସ ବାହାରି ନଥିଲା । ଶେଷରେ ଗୃହ ଆସନ୍ତାକାଲି ପର୍ଯ୍ୟନ୍ତ ମୁଲତବୀ ରହିଥିଲା ।
କେନ୍ଦ୍ରାପଡ଼ା, ଫେବ୍ରୁଆରୀ ୨୪(ଲୋକାଲ ୱାୟାର): କେନ୍ଦ୍ରାପଡ଼ା ଜିଲ୍ଲାର ଭିତରକନିକା ଜାତୀୟ ଉଦ୍ୟାନରେ ଡଲଫିନ ସଂଖ୍ୟା ହ୍ରାସ ପାଇଛି । ସୋମବାର ଜାରି ହୋଇଥିବା ବାର୍ଷିକ ଗଣନା ରିପୋର୍ଟରୁ ଏହା ଜଣାପଡ଼ିଛି ।
ଚଳିତ ବର୍ଷ ଜାନୁଆରୀ ୧୯ରେ ହୋଇଥିବା ଗଣନା ବେଳେ ମାତ୍ର ୬୨ଟି ଡଲଫିନ ବନ ଅଧିକାରୀଙ୍କ ଦୃଷ୍ଟିଗୋଚର ହୋଇଥିଲେ । ଗତବର୍ଷ ଏହି ସଂଖ୍ୟା ୧୨୬ ଥିଲା ।
୨୦୧୮ରେ ୩୦୭ଟି ଡଲଫିନ ଚିହ୍ନଟ ହୋଇଥିଲେ । ତେବେ ଚିଲିକା ଓ ଅନ୍ୟ ଜଳାଶୟରେ ଡଲଫିନ ସଂଖ୍ୟା ବଢ଼ିଛି ।
ଚିଲିକା ଓ ଅନ୍ୟ ଜଳାଶୟରେ ବିିଲୁପ୍ତ ପ୍ରାୟ ଇରାୱାଡି ଡଲଫିନଙ୍କ ସଂଖ୍ୟା ବଢିଛି ବୋଲି ଉପ ବନ ସଂରକ୍ଷକ (ବନ୍ୟପ୍ରାଣୀ ପ୍ରବନ୍ଧନ) ପ୍ରଦୀପ୍ତ କୁମାର ସାହୁ କହିଛନ୍ତି ।
ଚିଲିକାରେ ୧୪୬ଟି ଇରାୱାଡି ଓ ୧୭ଟି ବଟଲ୍ ନୋଜ ଡଲଫିନ ଏବଂ ପୁରୀର ଜଳାଶୟରେ ୨ଟି ଇରାୱାଡି ଓ ୫ଟି ବଟଲ ନୋଜ ଡଲଫିନ ବନ ଅଧିକାରୀଙ୍କ ଦୃଷ୍ଟି ଗୋଚର ହୋଇଛି । ବାଲେଶ୍ୱର ଜିଲ୍ଲାରେ ମାତ୍ର ଗୋଟିଏ ବଟଲ ନୋଜ ଡଲଫିନ ଗଣନା ହୋଇଛି । ୨୦୧୫ରେ ପ୍ରଥମ ଥର ପାଇଁ ଗହୀରମଥାରେ ଡଲଫିନ ଗଣନା ହୋଇଥିଲା । ଖରାପ ପାଗ ଯୋଗୁଁ ୨୦୧୬ ଓ ୨୦୧୭ରେ ଗଣନା ହୋଇନଥିଲା ।
ଇଣ୍ଟରନ୍ୟାସନାଲ ୟୁନିୟନ ଫର ଦ କନଜରଭେସନ ଅଫ ନେଚର୍ସ (ଆଇୟୁସିଏନ)ର ରେଡ ଲିଷ୍ଟର ବିଲୁପ୍ତ ପ୍ରାୟ ପ୍ରଜାତି ତାଲିକାରେ ଡଲଫିନ ସ୍ଥାନ ପାଇଛି ।
ପୁରୀ, ଫେବ୍ରୁଆରି ୨୪ (ଲୋକାଲ ୱାୟାର): ହିନ୍ଦୁ ଧର୍ମର ଆସ୍ଥା ବିଶ୍ୱାସ ସହ ଜଡ଼ିତ ସ୍ୱର୍ଗଦ୍ୱାରର ଉନ୍ନତିକରଣ ପାଇଁ ସୋମବାର ଜିଲ୍ଲା ପ୍ରଶାସନ ଜିଲ୍ଲା ପ୍ରଶାସନ ୪ଟି ଦୋକାନ ଘର ଓ ଗୋଟିଏ ଧର୍ମଶାଳାକୁ ଉଚ୍ଛେଦ କରିଛି।
ତେବେ ଏହି ଉଚ୍ଛେଦ ପାଇଁ ସେମାନଙ୍କୁ କୌଣସି ନୋଟିସ୍ ଦିଆଯାଇନଥିବା କ୍ଷତିଗ୍ରସ୍ତମାନେ ଅଭିଯୋଗ କରିଥିବା ବେଳେ ଏଥିପାଇଁ ୭ ଦିନ ପୂର୍ବରୁ ନୋଟିସ ଦିଆଯାଇଥିବା ପୁରୀ ଅତିରିକ୍ତ ପୌର ଅଧିକାରୀ ସୂଚନା ଦେଇଛନ୍ତି।
ସ୍ୱର୍ଗଦ୍ୱାରର ବିକାଶ ଓ ସଂପ୍ରସାରଣ ପାଇଁ ମୁଖ୍ୟମନ୍ତ୍ରୀ ୫ କୋଟି ଟଙ୍କାର ଅନୁଦାନ ଘୋଷଣା କରିବା ପରେ ସ୍ୱର୍ଗଦ୍ୱାରରୁ ଅଧା ଅଞ୍ଚଳକୁ ଶବ ସତ୍କାର ପାଇଁ ସଂରକ୍ଷିତ ରଖାଯାଇ ଅନ୍ୟ ଅଞ୍ଚଳରେ ଥିବା ଟିକେଟ ଘର, ପଥଶ୍ରାଦ୍ଧ ଗୃହ, ଯାତ୍ରୀ ପ୍ରତୀକ୍ଷାଳୟ ଉଚ୍ଛେଦ କରାଯାଇଛି।
ସେହିପରି ବିଜୁ ପଟ୍ଟନାୟକଙ୍କ ସମାଧିସ୍ଥଳକୁ ମଧ୍ୟ ସ୍ଥାନାନ୍ତର କରାଯାଇଛି।
ଏସବୁ ମଧ୍ୟରେ ସ୍ୱର୍ଗଦ୍ୱାର ଚାରିପଟେ ଥିବା ଅବରୋଧ ହଟାଇବା କ୍ରମରେ ଏହି ୪ ଦୋକାନ ଘର ଓ ଧର୍ମଶାଳା ଭଙ୍ଗାଯାଇଥିବା କୁହାଯାଇଛି।
ଉଚ୍ଛେଦ ସମୟରେ ଘଟଣାସ୍ଥଳରେ ଜଣେ ମାଜିଷ୍ଟ୍ରେଟ ଓ ୨ ପ୍ଲାଟୁନ୍ ପୁଲିସ ମୁତୟନ କରାଯାଇଥିଲା।
ସୂଚନାଯୋଗ୍ୟ, ଫୋନିକ୍ସ ଫାଉଣ୍ତେସନ ଏବଂ ଓଡ଼ିଶା ସେତୁ ନିର୍ମାଣ ନିଗମ(ଓବିସିସି )ର ମିଳିତ ସହଯୋଗରେ ସ୍ୱର୍ଗଦ୍ୱାରର ସୌନ୍ଦର୍ଯ୍ୟକରଣ ପ୍ରକଳ୍ପ ଆରମ୍ଭ ହୋଇଛି।
ପ୍ରଥମ ପର୍ଯ୍ୟାୟରେ ୧୪ ଯୋଡ଼ା ଶବ ସତ୍କାର ପାଇଁ ବ୍ୟବସ୍ଥା କରାଯାଉଥିବା ବେଳେ ଆସନ୍ତା ୬ ମାସ ମଧ୍ୟରେ ଏହି ପ୍ରକଳ୍ପ କାମ ଶେଷ କରିବାକୁ ଲକ୍ଷ୍ୟ ରଖାଯାଇଛି।
ଭୁବନେଶ୍ୱର, ଫେବ୍ରୁଆରୀ ୨୪(ଲୋକାଲ ୱାୟାର): ଦୁର୍ନୀତି ବିରୋଧରେ କାର୍ଯ୍ୟାନୁଷ୍ଠାନ ସ୍ୱରୂପ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ ୬ ଜଣ ଅଧିକାରୀଙ୍କୁ ଚିକିରିରୁ ବରଖାସ୍ତ କରିବା ସହ ୨ ଜଣ ଅଧିକାରୀଙ୍କୁ ବାଧ୍ୟମୂଳକ ଅବସର ନିର୍ଦ୍ଦେଶ ଦିଆଯାଇଥିବା ସୋମବାର ସରକାରୀ ଭାବେ ସୂଚନା ଦିଆଯାଇଛି ।
ଦୁର୍ନୀତି ବିରୋଧରେ କାର୍ଯ୍ୟାନୁଷ୍ଠାନର ସମ୍ମୁଖିନ ହୋଇଥିବା ଅଧିକାରୀମାନେ ହେଲେ; ଓବିସିସିର ପୂର୍ବତନ ଯନ୍ତ୍ରୀମୁଖ୍ୟ ତଥା ପରିଚାଳନା ନିର୍ଦ୍ଦେଶକ ସୁଧୀର କୁମାର ବ୍ରଜେନ୍ଦ୍ର ନାରାୟଣ ।
ତାଙ୍କର ପେନସନ୍ ସ୍ଥାୟୀ ଭାବେ ବନ୍ଦ କରାଯାଇଛି । ସ୍ଥାୟୀ ଭାବେ ପେନସନ୍ ବନ୍ଦ କରାଯାଇଥିବା ଅନ୍ୟାନ୍ୟ ଲଶଞ୍ଚଆ ଅଧିକାରୀମାନେ ହେଲେ ଅବସରପ୍ରାପ୍ତ ନିର୍ବାହୀ ଯନ୍ତ୍ରୀ ତଥା ଓବିସିସିର ବରିଷ୍ଠ ପ୍ରୋଜେକ୍ଟ ମ୍ୟାନେଜର ଅରୁଣ କୁମାର ପରିଡ଼ା, ଅବସରପ୍ରାପ୍ତ ସହକାରୀ ଯନ୍ତ୍ରୀ ଗ୍ରାମ୍ୟ ଉନ୍ନୟନ ସବଡିଭିଜନ କାମାକ୍ଷାନଗରର ପ୍ରମୋଦ କୁମାର ବେହେରା, ପୁରୀ ଗ୍ରାମ୍ୟ ଉନ୍ନୟନ ବିଭାଗର ଅବସରପ୍ରାପ୍ତ ନିର୍ବାହୀ ଯନ୍ତ୍ରୀ ବ୍ରଜସୁନ୍ଦର ପଟ୍ଟନାୟକ, କଟକର ମହାନଗର ନିଗମର ଅବସରପ୍ରାପ୍ତ ନିର୍ବାହୀ ଯନ୍ତ୍ରୀ ଖଗେଶ୍ୱର ସ୍ୱାଇଁ ଏବଂ ସମ୍ବଲପୁରର ରାସ୍ତା ଓ କୋଠାବାଡ଼ି ଡିଭିଜନର ଅବସରପ୍ରାପ୍ତ ଅଧୀକ୍ଷଣ ଯନ୍ତ୍ରୀ ବିବେକାନନ୍ଦ ମହାନ୍ତି ।
ବାଧ୍ୟତାମୂଳକ ଅବସର ଦିଆଯାଇଥିବା ଦୁଇଜଣ ଅଧିକାରୀ ହେଲେ କଳାହାଣ୍ଡି ଜିଲ୍ଲା କୋକସରା ତହସିଲର ରେଭିନ୍ୟୁ ଇନ୍ସପେକ୍ଟର ଈଶ୍ୱରୀ ପ୍ରସାଦ ପୁରୋହିତ ଏବଂ ସୋନପୁର ଜିଲ୍ଲା ବୀରମହାରାଜପୁର ତହସିଲର ରେଭିନ୍ୟୁ ଇନ୍ସପେକ୍ଟର ଅରୁଣ କୁମାର ପୁରୋହିତ ।
ରାଜସ୍ୱ ବିଭାଗର ଏହି ଦୁଇ ଅଧିକାରୀ ଏକାଧିକବାର ଭିଜିଲାନ୍ସ ଭିଜିଲାନ୍ସ ଦ୍ୱାରା ଧରାପଡ଼ି ଜେଲ୍ ଯାଇଥିଲେ ।
ଉପରୋକ୍ତ ଅଧିକାରୀମାନେ ରାଜ୍ୟ ଦୁର୍ନୀତି ନିବାରଣ ବିଭାଗ ଦ୍ୱାରା ଦୁର୍ନୀତି ଅଭିଯୋଗରେ ଦୋଷୀ ସାବ୍ୟସ୍ତ ହୋଇଛନ୍ତି ।
ଉଲ୍ଲେଖଯୋଗ୍ୟ,ଗତ ଅଗଷ୍ଟ ମାସରୁ ଏ ପର୍ଯ୍ୟନ୍ତ ୭୪ ଜଣ ଅଧିକାରୀଙ୍କୁ ଚାକିରିରୁ ବରଖାସ୍ତ କରାଯାଇଥିବା ବେଳେ ୧୫ ଜଣ ଅଧିକାରୀଙ୍କୁ ବାଧ୍ୟତାମୂଳକ ଅବସର ଦିଆଯାଇଥିବା ସରକାରୀ ଭାବେ ସୂଚନା ଦିଆଯାଇଛି ।
କଟକ, ଫେବ୍ରୁଆରି ୨୪ (ଲୋକାଲ ୱାୟାର): କଟକ ଜିଲ୍ଲା ନିଆଳି ତହସିଲ କାର୍ଯ୍ୟାଳୟରେ ନିଆଁ ଲାଗି ବହୁ ଗୁରୁତ୍ବପୂର୍ଣ୍ଣ କାଗଜପତ୍ର ନଷ୍ଟ ହୋଇଯାଇଥିବା ସୋମବାର ସୂଚନା ମିଳିଛି।
ଅଗ୍ନିଶମ କର୍ମଚାରୀଙ୍କ ସୂଚନା ଅନୁସାରେ, ଗତକାଲି ବିଳମ୍ବିତ ରାତିରେ ତହସିଲ ଅଫିସର କମ୍ପୁଟର ବିଭାଗରେ ହଠାତ୍ ନିଆଁ ଲାଗିଯାଇଥିଲା।
ଖବର ପାଇଁ ଅଗ୍ନିଶମ ଗାଡ଼ି ଆସି ନିଆଁକୁ ଆୟତ୍ତ କରିଛି।
ଏଥିରେ ବହୁ କାଗଜପତ୍ର ସମେତ କାର୍ଯ୍ୟାଳୟର ଲକ୍ଷ୍ଧିକ ଟଙ୍କା ମୂଲ୍ୟର ସଂପତ୍ତି ନଷ୍ଟ ହୋଇଯାଇଛି।
ସଟ୍ ସର୍କିଟ୍ ଯୋଗୁଁ ଏହି ଅଗ୍ନିକାଣ୍ଡ ଘଟିଥିବା ଅନୁମାନ କରାଯାଉଛି।
ଭୁବନେଶ୍ବର, ଫେବ୍ରୁଆରି ୨୪ (ଲୋକାଲ ୱାୟାର): ବିଜେଡି ନେତ୍ରୀ ମୀନାକ୍ଷି ମିଶ୍ରଙ୍କ ଆତ୍ମାହୁତି ଉଦ୍ୟମ ମାମଲାର ଉଚ୍ଚସ୍ତରୀୟ ତଦନ୍ତ ପାଇଁ ସୋମବାର ଡିଜିପି ଅଭୟ ନିର୍ଦ୍ଦେଶ ଦେଇଛନ୍ତି ।
କିପରି ଓ କେଉଁ ପରିସ୍ଥିତିରେ ମୀନାକ୍ଷି ନିଜ ଦେହରେ ନିଆଁ ଲଗାଇ ଆତ୍ମହତ୍ୟା ଉଦ୍ୟମ କରିଥିଲେ, ସେ ସଂପର୍କରେ ସବିଶେଷ ରିପୋର୍ଟ ଦେବାକୁ ଆଇ.ଜି. (ଆଧୁନିକୀକରଣ) ରେଖା ଲୋହାନିଙ୍କୁ କୁହାଯାଇଛି।
ସୂଚନା ଅନୁସାରେ, ଗତ ୬ ତାରିଖ କୌଣସି ଏକ ଗଣ୍ଡଗୋଳରେ ପୁଅଙ୍କ ସମ୍ପୃକ୍ତିକୁ ନେଇ ବ୍ରହ୍ମପୁର ଏସ୍.ପି ପିନାକୀ ମିଶ୍ରଙ୍କ କାର୍ଯ୍ୟାଳୟକୁ ଯାଇଥିବାବେଳେ ଏସ୍.ପି ବ୍ୟସ୍ତ ଥିବାରୁ ମୀନାକ୍ଷି ଅତିରିକ୍ତ ଏସ୍.ପିଙ୍କୁ ଦେଖା କରିଥିଲେ ।
ଏସ୍.ପିଙ୍କ ସହ ଦେଖା ହୋଇନପାରିବାରୁ ସେ ଅସନ୍ତୁଷ୍ଟ ହୋଇ ଏସ୍.ପି.ଙ୍କ କାର୍ଯ୍ୟାଳୟ ଆଗରେ ଦେହରେ କିରୋସିନ ଢାଳି ନିଆଁ ଲଗାଇଦେଇଥିଲେ ।
ସେଠାରେ ଉପସ୍ଥିତ ପୁଲିସ କର୍ମଚାରୀ ମୀନାକ୍ଷିଙ୍କୁ ଉଦ୍ଧାର କରି ବ୍ରହ୍ମପୁର ବଡ଼ ଡାକ୍ତରଖାନାରେ ଭର୍ତ୍ତି କରିଥିଲେ।
ଗୁରୁତର ଅବସ୍ଥାରେ ତାଙ୍କୁ କଟକ ବଡ଼ ମେଡିକାଲ ସ୍ଥାନାନ୍ତର କରାଯାଇଥିଲା ଓ ୧୪ ତାରିଖଠାରୁ ସେ ଭୁବନେଶ୍ବରର ଏକ ଘରୋଇ ମେଡିକାଲରେ ଚିକିତ୍ସିତ ହେଉଥିଲେ।
ତାଙ୍କ ଶରୀରର ୯୫ ଭାଗରୁ ଅଧିକ ପୋଡିଯାଇଥିବାରୁ ସ୍ବାସ୍ଥ୍ୟାବସ୍ଥାରେ କୌଣସି ସୁଧାର ହେଉନଥିଲା ଓ ଗତ ୨୦ ତାରିଖ ତାଙ୍କର ମୃତ୍ୟୁ ଘଟିଥିଲା।
ଭୁବନେଶ୍ବର, ଫେବ୍ରୁଆରି ୨୪ (ଲୋକାଲ ୱାୟାର): ରବିବାର ପିପିଲି ଓ ବଳଙ୍ଗା ଅଂଚଳରେ ଆତଙ୍କ ସୃଷ୍ଟି କରିଥିବା ଦନ୍ତାହାତୀକୁ ସୋମବାର ଭୁବନେଶ୍ବର ଉପକଣ୍ଠ ପାତ୍ରପଡ଼ା ଅଞ୍ଚଳରେ ଠାବ କରାଯାଇଥିବାବେଳେ ତାକୁ ଘଉଡ଼ାଇବାକୁ ବନ ବିଭାଗ ପ୍ରୟାସ ଚଳାଇଛି।
ନିକଟବର୍ତ୍ତୀ କଳିଙ୍ଗ ବିହାର ଅଂଚଳରେ ରାସ୍ତା ସିଲ୍ କରାଯାଇଥିବା ବେଳେ ସକାଳେ ମଧ୍ୟ ହାତୀ ଆକ୍ରମଣରେ ଫୁଲେଶ୍ବରୀ ବସ୍ତିର ଜଣେ ମହିଳା ଆହତ ହୋଇଥିବା ସୂଚନା ମିଳିଛି।
ତାଙ୍କୁ ଭୁବନେଶ୍ବର ଏମ୍ସରେ ଭର୍ତ୍ତି କରାଯାଇଛି।
ଏହାକୁ ମିଶାଇ ଦୁଇ ଦିନ ମଧ୍ୟରେ ଏହି ଦନ୍ତାଟି ଆଠ ଜଣଙ୍କୁ ଆହତ କରିଥିବାବେଳେ ତାର ଆକ୍ରମଣରେ ଚାରି ଜଣ ପ୍ରାଣ ହରାଇଛନ୍ତି।
ହାତୀଟିକୁ ପାତ୍ରପଡ଼ା ମେଡିସିନାଲ୍ ଗାର୍ଡେନରେ ଠାବ କରାଯାଇଥିବା ବନ ବିଭାଗର ଜଣେ ଅଧିକାରୀ ସୂଚନା ଦେଇଛନ୍ତି।
ଗତକାଲି ପିପିଲି ଓ ବଳଙ୍ଗା ଅଞ୍ଚଳରେ ଦନ୍ତା ହାତୀଟି ରବିବାର ଆତଙ୍କ ସୃଷ୍ଟି କରିବା ସହ ଲୋକଙ୍କୁ ଗୋଡ଼େଇ ଗୋଡ଼େଇ ଆକ୍ରମଣ କରିଥିଲା।
ଅଜୟ କୁମାର ନାୟକ ପ୍ରାଣ ହରାଇଥିଲେ।
ଅନ୍ୟ ୭ ଜଣ ଗୁରୁତର ଆହତ ଡାକ୍ତରଖାନାରେ ଭର୍ତ୍ତି ହୋଇଛନ୍ତି।
ମୃତକଙ୍କ ପରିବାରକୁ ୪ ଲକ୍ଷ ଟଙ୍କା ଲେଖାଏଁ ଅନୁକମ୍ପାମୂକଳ ସହାୟତା ଏବଂ ଆହତଙ୍କୁ ମାଗଣା ଚିକିତ୍ସା ଯୋଗାଇ ଦିଆଯିବ ବୋଲି ପୁରୀ ଡିଏଫଓ ପ୍ରଶାନ୍ତ କୁମାର ସ୍ୱାଇଁ ସୂଚନା ଦେଇଛନ୍ତି।
ଦିନକରେ ୪ ଜଣଙ୍କୁ ମାରିଲାଣି ଦନ୍ତା, ୭ ଗୁରୁତର(ଅପଡେଟ୍)
ଭୁବନେଶ୍ୱର, ଫେବ୍ରୁଆରୀ ୨୩(ଲୋକାଲ ୱାୟାର): ପୁରୀ ଜିଲ୍ଲାର ପିପିଲି ଓ ବଳଙ୍ଗା ଅଞ୍ଚଳରେ ଏକ ଦନ୍ତା ହାତୀ ରବିବାର ଆତଙ୍କ ସୃଷ୍ଟି କରିବା ସହ ଲୋକଙ୍କୁ ଗୋଡ଼େଇ ଗୋଡ଼େଇ ଆକ୍ରମଣ କରିବାରୁ ଦିନକରେ ୪ ଜଣଙ୍କ ଜୀବନ ଯାଇଥିବା ବେଳେ ୭ ଜଣ ଗୁରୁତର ଆହତ ହୋଇ ଡାକ୍ତରଖାନାରେ ଭର୍ତ୍ତି ହୋଇଛନ୍ତି ।
ଚନ୍ଦକା ଜଙ୍ଗଲରୁ ଏକ ଦନ୍ତାହାତୀ କିଛି ଦିନ ଧରି ପଳାଇ ଆସି ଖୋର୍ଦ୍ଧା ଜଙ୍ଗଲ ଡିଭିଜନରେ ବୁଲୁଥିଲା ।
ଗତକାଲି ହାତୀଟି ଡେଲାଙ୍ଗ ଅଞ୍ଚଳରେ ପଶି ବହୁ ଫସଲ ନଷ୍ଟ କରିଥିବା ବେଳେ ରବିବାର ପିପିଲି ଅଞ୍ଚଳରେ ପହଞ୍ଚିଥିଲା ।
ହାତୀଟି ସକାଳ ୫ଟାରୁ ସନ୍ଧ୍ୟା ପର୍ଯ୍ୟନ୍ତ ଅଞ୍ଚଳର ଭିନ୍ନ ଭିନ୍ନ ସ୍ଥାନରେ ଲୋକଙ୍କୁ ଆକ୍ରମଣ କରିଥିଲା ।
ଏହି ଦନ୍ତାର ଆକ୍ରମଣରେ ନିମାପଡ଼ା ବ୍ଲକ ବଳଙ୍ଗା ଥାନା ଅନ୍ତର୍ଗତ ଗୋପିନାଥପୁର ଗ୍ରାମର ଯୁଗଳ କିଶୋର ଭଟ୍ଟ (୫୯), ପିପିଲି ବ୍ଲକ ଚନ୍ଦ୍ରାଦେଇପୁର ମାଟିଘରର ମକରା ପଲେଇ (୬୦), ରାଜତେଇର ଚୈତନ୍ୟ ସାହୁ (୪୧) ଏବଂ ଦୁର୍ଗାଦାସପୁର ପଞ୍ଚାୟତ ଅନ୍ତର୍ଗତ ଜମାଲପୁର ଗ୍ରାମର ଅଜୟ କୁମାର ନାୟକ (୪୫) ପ୍ରାଣ ହରାଇଛନ୍ତି ।
ସେହିପରି ଅନ୍ୟ ୭ ଜଣ ଗୁରୁତର ଆହତ ହୋଇଛନ୍ତି ।
ବନ ବିଭାଗର ୭୦ରୁ ଅଧିକ କର୍ମଚାରୀ ଦିନ ସାରା ହାତୀର ପିଛା କରୁଥିଲେ ମଧ୍ୟ ତାକୁ ଚନ୍ଦାକ ଜଙ୍ଗଲକୁ ଘଉଡ଼ାଇବାରେ କିମ୍ବା କାବୁ କରିବାରେ ବିଫଳ ହୋଇଛନ୍ତି ।
ଆଖପାଖ ପ୍ରାୟ ୧୫ଟି ଗ୍ରାମର ଲୋକେ ହାତୀ ଆତଙ୍କରେ ରହିଛନ୍ତି ।
ଅପରପକ୍ଷରେ ଉତ୍ତ୍ୟକ୍ତ ଲୋକଙ୍କୁ ବୁଝାସୁଝା କରିବା କନ ବିଭାଗ ଅଧିକାରୀମାନେ ପରିସ୍ଥିତିକୁ ନିୟନ୍ତ୍ରଣ କରିଛନ୍ତି ।
ପ୍ରତି ମୃତକଙ୍କ ପରିବାରବର୍ଗଙ୍କୁ ୪ ଲକ୍ଷ ଟଙ୍କା ଲେଖାଏଁ ଅନୁକମ୍ପାମୂକଳ ସହାୟତା ଏବଂ ଆହତମାନଙ୍କୁ ମାଗଣା ଚିକିତ୍ସା ଯୋଗାଇ ଦିଆଯିବ ବୋଲି ପ୍ରତିଶ୍ରୁତି ଦିଆଯାଇଥିବା କହିଛନ୍ତି ପୁରୀ ଡିଏଫଓ ପ୍ରଶାନ୍ତ କୁମାର ସ୍ୱାଇଁ ।
ତେବେ ତତକ୍ଷଣାତ ବନ ବିଭାଗ ପକ୍ଷରୁ ପ୍ରତି ମୃତକଙ୍କ ପରିବାକୁ ୪୦ ହଜାର ଟଙ୍କା ଲେଖାଏଁ ଏବଂ ଆହତମାନଙ୍କୁ ୫ ହଜାର ଟଙ୍କା ଲେଖାଏଁ ସହାୟତା ପ୍ରଦାନ କରାଯାଇଥିବା ସେ କହିଛନ୍ତି ।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
